
Nr. 133


RAPORT SUPLIMENTAR

asupra proiectului de Lege pentru prevenirea, descoperirea 

şi sancţionarea faptelor de corupţie.


În conformitate  cu hotărârea Plenului Camerei Deputaţilor, Comisia juridică, de disciplină şi imunităţi, în şedinţa din 15 decembrie 1999, a examinat proiectul de lege menţionat mai sus, asupra căruia a fost întocmit raportul nr.133 din 23.06.1999, şi a hotărât, cu majoritate de voturi, completarea acestuia, cu următoarele amendamente:

	Nr.

Crt.
	Textul iniţial din raport
	Text adoptat de comisie (autorul amendamentului)
	Motivare

	0.
	1.
	2.
	3

	1.
	
	     La art.21 se introduce un alineat nou:

     alin.(2) - Dacă infracţiunile prevăzute în alin.1 nu sunt flagrante, urmărirea penală şi judecată se efectuează potrivit procedurii de drept comun.

     Amendamentul domnului deputat Valeriu Stoica.
	     Pentru indicarea într-un singur articol a prevedeilor legale ce se aplică în cazul urmăririi şi judecării infracţiunilor prevăzute de prezentul proiect de lege.

	2.
	     Art.22. - Dacă infracţiunile prevăzute la art.21 nu sunt flagrante, urmărirea penală şi judecata se efectuează  potrivit procedurii de drept comun.
	     Art.22 se reformulează:

     Art.22 - Urmărirea penală se efectuează, în mod obligatoriu, de către procuror, în cazul infracţiunilor prevăzute în Secţiunea II din Capitolul III.
     Amendamentul domnului deputat Valeriu Stoica.
	     Pentru evidenţierea rolului procurorului în desfăşurarea activităţii de urmărire a acestor infracţiuni.

	3.
	
	       După art.27 se introduc două articole noi, care devin art.28 şi art.29, cu următorul cuprins:

     Art.28 - (1) Se instituie, prin prezenta lege, Secţia de combatere a corupţiei şi criminalităţii organizate, care funcţionează în cadrul Parchetului de pe lângă Curtea Supremă de Justiţie, ca structură specializată în acest domeniu la nivel naţional.

     (2) Se instituie, de asemenea, prin prezenta lege, servicii de combatere a corupţiei şi criminalităţii organizate în cadrul parchetelor de pe lângă curţile de apel şi birouri de combatere a corupţiei şi criminalităţii organizate în cadrul parchetelor de pe lângă tribunale, ca structuri teritoriale specializate în acest domeniu. Activitatea acestor servicii şi birouri este coordonată şi controlată de Secţia de combatere a corupţiei şi criminalităţii organizate.

     (3) Secţia de combatere a corupţiei şi criminalităţii organizate din cadrul Parchetului de pe lângă Curtea Supremă de Justiţie, precum şi serviciile şi  birourile prevăzute la alin.2, efectuează potrivit Codului de procedură penală şi altor legi speciale, urmărirea penală privind infracţiunile de corupţie prevăzute în prezenta lege, precum şi infracţiunile săvârşite în condiţiile crimei organizate. De asemenea, Secţia conduce şi controlează activităţile procesuale efectuate de organele poliţiei şi alte organe implicate în descoperirea şi urmărirea penală a acestor infracţiuni, supraveghind ca actele îndeplinite de aceste organe să fie efectuate cu respectarea dispoziţiilor legale.

     (4) În scopul efectuării cu celeritate şi în mod temeinic a activităţilor de descoperire şi urmărire a infracţiunilor de corupţie şi a infracţiunilor asimilate acestora, prevăzute în prezenta lege, la cererea procurorului general al Parchetului de pe lângă Curtea Supremă de Justiţie, organele care au competenţe legale în descoperirea şi urmărirea acestor infracţiuni vor delega, pe durata de 1 an, numărul necesar de persoane specializate în acest domeniu, pentru a îndeplini, sub directa conducere, supravegherea şi controlul nemijlocit al procurorilor din Secţia de combatere a corupţiei şi criminalităţii organizate din cadrul Parchetului de pe lângă Curtea Supremă de  Justiţie, actele procesuale conferite de lege.

     (5) Pentru lămurirea unor probleme tehnice de specialitate, pot funcţiona, în condiţiile alineatului 4, pe lângă Secţia de  combatere a corupţiei şi criminalităţii organizate, specialişti în domeniul financiar, bancar, vamal sau din alte asemenea domenii.

     (6) Prevederile alineatelor 4 şi 5 se aplică în mod corespunzător şi în cazul structurilor specializate în domeniul corupţiei şi criminalităţii organizate care funcţionează la nivel teritorial.

     (7) Secţia de combatere a corupţiei şi criminalităţii organizate, precum şi structurile corespunzătoare teritoriale vor efectua şi operaţiuni de centralizare, analizare şi valorificare a datelor şi informaţiilor deţinute de  ele sau primite de la celelalte organisme implicate în lupta  împotriva corupţiei şi criminalităţii organizate, constituindu-se în felul acesta o bancă de date în domeniul faptelor de corupţie şi criminalitate organizată.

     (8) Structura, precum şi statele de personal şi de funcţiuni ale Secţiei de combatere a corupţiei şi criminalităţii organizate, al serviciilor şi birourilor teritoriale specializate, se vor stabili în condiţiile Legii nr.92/1992 pentru organizarea judecătorească.

     Art.29 - (1) Pentru judecarea infracţiunilor de corupţie şi a infracţiunilor asimilate acestora, prevăzute în prezenta lege, pot fi constituite, potrivit art.15 din Legea nr.92/1992 pentru organizarea judecătorească, complete specializate.

     (2) Judecătorii care compun aceste complete specializate, procurorii care funcţionează în cadrul Secţiei de combatere a corupţiei şi criminalităţii organizate, al serviciilor şi birourilor teritoriale specializate, precum şi persoanele prevăzute la art.28 alineatele 4, 5 şi 6 vor primi, pe lângă celelalte drepturi băneşti, un spor de 30% din salariul de bază.

     Amendamentul domnului deputat Valeriu Stoica. 
	     Cu scopul înfiinţării de structuri specializate în combaterea faptelor de corupţie, precum şi în investigarea faptelor săvârşite în condiţiile crimei organizate.

	4.
	
	      Articolele 28-38 din raportul iniţial asupra proiectului de lege, devin articolele 30-40.
	     Pentru corectă numerotare.






Având în vedere conţinutul juridic şi obiectul reglementării, proiectul de lege are caracter de lege organică.



                                   P R E S E D I N T E,                                                     SECRETAR,

                                                       Emil Teodor Popescu                                               Nicolae Grădinaru

red. consilier

       Sorin Rânjea

